作者:李益
標題:從軍有苦樂行
內容:勞者且莫歌，我欲送君觴。從軍有苦樂，此曲樂未央。僕居在隴上，隴水斷人腸。東過秦宮路，宮路入鹹陽。時逢漢帝出，諫獵至長楊。詎馳遊俠窟，非結少年場。一旦承嘉惠，輕身重恩光。秉筆參帷帟，從軍至朔方。邊地多陰風，草木自淒涼。斷絕海雲去，出沒胡沙長。參差引雁翼，隱轔騰軍裝。劍文夜如水，馬汗凍成霜。俠氣五都少，矜功六郡良。山河起目前，睚眥死路傍。北逐驅獯虜，西臨復舊疆。昔還賦餘資，今出乃贏糧。一矢弢夏服，我弓不再張。寄語丈夫雄，若樂身自當。